Document ID: 32007R0458

Reference:
30.4.2007
RO
Jurnalul Oficial al Uniunii Europene
L 113/3
REGULAMENTUL (CE) NR. 458/2007 AL PARLAMENTULUI EUROPEAN ŞI AL CONSILIULUI
din 25 aprilie 2007
privind Sistemul european de statistici integrate privind protecţia socială (SESPROS)
(Text cu relevanţă pentru SEE)
PARLAMENTUL EUROPEAN ŞI CONSILIUL UNIUNII EUROPENE,
având în vedere Tratatul de instituire a Comunităţii Europene, în special articolul 285 alineatul (1),
având în vedere propunerea Comisiei,
având în vedere avizul Comitetului Economic şi Social European (1),
hotărând în conformitate cu procedura prevăzută la articolul 251 din tratat (2),
întrucât:
(1)
Articolul 2 din tratat face trimitere la promovarea unui nivel ridicat de protecţie socială ca fiind una din atribuţiile care revin Comunităţii.
(2)
Consiliul European de la Lisabona din martie 2000 a încurajat procesul schimburilor de politici între statele membre privind modernizarea sistemelor de protecţie socială.
(3)
Prin Decizia 2004/689/CE a Consiliului (3) a fost instituit Comitetul privind protecţia socială în scopul de a servi ca instrument pentru schimburile în cadrul cooperării dintre Comisie şi statele membre în legătură cu modernizarea şi îmbunătăţirea sistemelor de protecţie socială.
(4)
Prin comunicarea sa din 27 mai 2003, Comisia a definit o strategie pentru raţionalizarea proceselor de coordonare deschisă în domeniul politicii sociale în vederea consolidării poziţiei protecţiei sociale şi a incluziunii sociale în cadrul strategiei de la Lisabona. La 20 octombrie 2003, Consiliul a convenit că raţionalizarea va intra în vigoare începând din 2006. În acest context, un raport comun anual a devenit instrumentul principal de raportare, având obiectivul de a reuni principalele rezultate analitice şi mesaje politice care ţin atât de metoda deschisă de coordonare (MDC) în diferitele domenii în care aceasta este aplicată, cât şi de aspectele orizontale ale protecţiei sociale.
(5)
MDC a pus un nou accent pe nevoia de statistici comparabile, efectuate la timp şi corect, în domeniul politicii sociale. În special, statisticile comparabile în materie de protecţie socială sunt utilizate în rapoartele comune anuale.
(6)
Comisia (Eurostat) colectează deja date anuale privind protecţia socială de la statele membre, pe bază voluntară. Această practică s-a impus în statele membre şi se bazează pe principii metodologice comune menite să asigure comparabilitatea datelor.
(7)
Elaborarea de statistici comunitare specifice este reglementată de normele stabilite prin Regulamentul (CE) nr. 322/97 al Consiliului din 17 februarie 1997 privind statisticile comunitare (4).
(8)
Măsurile necesare pentru punerea în aplicare a prezentului regulament ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competenţelor de executare conferite Comisiei (5).
(9)
Comisiei ar trebui, în special, să-i fie acordată competenţa de a determina primul an în care ar trebui colectate datele complete privind prestaţiile nete de protecţie socială. De asemenea, Comisiei ar trebui să-i fie acordată competenţa să adopte măsuri privind clasificarea detaliată a datelor colectate, definiţiile care vor fi folosite şi actualizarea normelor privind diseminarea. Întrucât măsurile respective au un domeniu general de aplicare şi sunt destinate să modifice elemente neesenţiale ale prezentului regulament şi să îl completeze prin adăugarea de elemente noi neesenţiale, acestea ar trebui adoptate în conformitate cu procedura de reglementare cu control prevăzută la articolul 5a din Decizia 1999/468/CE.
(10)
Întrucât obiectivul prezentului regulament, şi anume crearea unor standarde statistice comune care să permită producerea de date armonizate, nu poate fi realizat în mod satisfăcător de către statele membre şi poate fi realizat mai bine la nivelul Comunităţii, aceasta poate adopta măsuri în conformitate cu principiul subsidiarităţii, astfel cum este prevăzut la articolul 5 din tratat. În conformitate cu principiul proporţionalităţii, astfel cum este enunţat în respectivul articol, prezentul regulament nu depăşeşte ceea ce este necesar pentru atingerea acestui obiectiv.
(11)
În prezent, există raporturi de cooperare cu Organizaţia pentru Cooperare şi Dezvoltare Economică în domeniul prestaţiilor nete de protecţie socială.
(12)
Comitetul pentru programul statistic, înfiinţat prin Decizia 89/382/CEE, Euratom (6) a Consiliului, a fost consultat,
ADOPTĂ PREZENTUL REGULAMENT:
Articolul 1
Obiectul
Obiectivul prezentului regulament este înfiinţarea Sistemului european de statistici integrate privind protecţia socială (denumit în continuare „SESPROS”), prevăzând:
(a)
un cadru metodologic bazat pe standarde, definiţii, clasificări şi norme contabile comune, care urmează să fie folosit pentru întocmirea de statistici pe o bază comparabilă în beneficiul Comunităţii,
şi
(b)
termene pentru transmiterea statisticilor întocmite în conformitate cu SESPROS.
Articolul 2
Definiţii
În sensul prezentului regulament, se aplică următoarele definiţii:
(a)
„statistici comunitare” are sensul care i se atribuie la articolul 2 din Regulamentul (CE) nr. 322/97;
(b)
„protecţie socială”: toate intervenţiile organismelor publice sau private menite să scutească gospodăriile sau persoanele fizice de povara unui set definit de riscuri sau nevoi, cu condiţia să nu fie implicat nici un aranjament reciproc simultan, nici unul individual. Lista riscurilor sau a nevoilor care pot da naştere la protecţie socială este, în mod convenţional, următoarea: boală şi/sau îngrijirea sănătăţii; invaliditate; limită de vârstă; urmaş; familie/copii; şomaj; locuinţă şi excludere socială neclasificată în altă parte;
(c)
„schemă de protecţie socială”: un set distinct de norme, susţinute de una sau mai multe unităţi instituţionale, care reglementează acordarea prestaţiilor de protecţie socială şi finanţarea acestora;
(d)
„prestaţii de protecţie socială”: transferuri, în numerar sau în natură, din partea schemelor de protecţie socială către gospodării şi persoane fizice cu scopul de a le scuti de povara unuia sau mai multora dintre riscurile sau nevoile definite;
(e)
„avantaje fiscale”: protecţie socială furnizată sub formă de facilităţi fiscale care ar putea fi definite ca prestaţii de protecţie socială, dacă ar fi furnizate în numerar. Sunt excluse facilităţile fiscale care promovează acordarea de protecţie socială sau planurile de asigurări private;
(f)
„prestaţii nete de protecţie socială”: valoarea prestaţiilor de protecţie socială, cu excepţia impozitelor şi contribuţiilor sociale, vărsate de către beneficiarii de prestaţii, completată de valoarea avantajelor fiscale.
Articolul 3
Domeniul de aplicare al sistemului
(1)   Statisticile referitoare la sistemul central SESPROS acoperă fluxurile financiare pentru cheltuielile şi veniturile pentru protecţia socială.
Aceste date se transmit la nivel de schemă de protecţie socială. Pentru fiecare schemă, trebuie indicate cheltuielile şi veniturile detaliate, în conformitate cu clasificarea SESPROS.
În cazul datelor cantitative pe schemă şi pe prestaţii detaliate, datele care trebuie transmise, cu referire la clasificarea agregată, precum şi modalităţile de furnizare şi diseminare a acestora sunt prevăzute la punctul 1 din anexa I. În cazul informaţiilor calitative pe schemă şi pe prestaţii detaliate, tematica acoperită, precum şi modalităţile de furnizare a datelor, actualizarea informaţiilor calitative şi diseminarea acestora sunt prevăzute la punctul 2 din anexa I.
Primul an pentru care se colectează date este 2008.
(2)   Sistemului central SESPROS i se adaugă module privind informaţiile statistice suplimentare asupra beneficiarilor de pensie şi prestaţiilor nete de protecţie socială.
Articolul 4
Modulul privind beneficiarii de pensie
(1)   Un modul privind beneficiarii de pensie se adaugă sistemului central începând cu primul an al colectării de date în conformitate cu prezentul regulament. Tematicile care trebuie acoperite şi modalităţile de furnizare a datelor şi de diseminare a acestora sunt prevăzute în anexa II.
(2)   Primul an pentru care se colectează date este 2008.
Articolul 5
Modulul privind prestaţiile nete de protecţie socială
(1)   În vederea introducerii unui modul privind prestaţiile nete de protecţie socială, colectarea pilot de date pentru anul 2005 se efectuează în toate statele membre până la sfârşitul anului 2008. Tematicile care trebuie acoperite şi modalităţile de furnizare a datelor sunt prevăzute în anexa III.
(2)   Pe baza unei sinteze a acestei colectări naţionale pilot de date şi cu condiţia ca rezultatul marii majorităţi a studiilor-pilot să fie pozitiv, măsurile privind lansarea colectării complete a datelor referitoare la acest modul se adoptă în conformitate cu procedura de reglementare cu control menţionată la articolul 8 alineatul (3). Lansarea unei asemenea colectări complete a datelor nu are loc mai devreme de anul 2010.
Articolul 6
Sursele de date
Statisticile privind protecţia socială se bazează pe următoarele surse de date, în funcţie de disponibilitatea lor în statele membre şi în conformitate cu legislaţiile şi practicile naţionale:
(a)
registre şi alte surse administrative;
(b)
anchete;
(c)
estimări.
Articolul 7
Modalităţile de punere în aplicare
(1)   Modalităţile de punere în aplicare a prezentului regulament ţin seama de rezultatele unei analize costuri-beneficii şi se referă la sistemul central SESPROS, prevăzut în anexa I, modulul privind beneficiarii de pensie, prevăzut în anexa II, şi modulul privind prestaţiile nete de protecţie socială, menţionat la articolul 5.
(2)   Măsurile privind formatele de transmitere a datelor, rezultatele care trebuie transmise şi criteriile de măsurare a calităţii se adoptă în conformitate cu procedura de reglementare menţionată la articolul 8 alineatul (2).
(3)   Măsurile privind decizia referitoare la primul an pentru care trebuie colectate datele complete şi măsurile privind clasificarea detaliată a datelor colectate, definiţiile care trebuie folosite şi actualizarea normelor de diseminare se adoptă în conformitate cu procedura de reglementare cu control menţionată la articolul 8 alineatul (3). Aceste măsuri sunt destinate să modifice elemente neesenţiale ale prezentului regulament, între altele prin completarea acestuia.
Articolul 8
Procedura
(1)   Comisia este asistată de Comitetul pentru programul statistic instituit prin Decizia 89/382/CEE, Euratom.
(2)   Atunci când se face trimitere la prezentul alineat, se aplică articolele 5 şi 7 din Decizia 1999/468/CE, având în vedere dispoziţiile articolului 8.
Perioada prevăzută la articolul 5 alineatul (6) din Decizia 1999/468/CE se stabileşte la trei luni.
(3)   Atunci când se face trimitere la prezentul alineat, se aplică articolul 5a alineatele (1)-(4) şi articolul 7 din Decizia 1999/468/CE, având în vedere dispoziţiile articolului 8.
Articolul 9
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale şi se aplică direct în toate statele membre.
Adoptat la Strasburg, 25 aprilie 2007.
Pentru Parlamentul European
Preşedintele
H.-G. PÖTTERING
Pentru Consiliu
Preşedintele
G. GLOSER
(1)  JO C 309, 16.12.2006, p. 78.
(2)  Avizul Parlamentului European din 30 noiembrie 2006 (nepublicat încă în Jurnalul Oficial) şi Decizia Consiliului din 22 martie 2007.
(3)  JO L 314, 13.10.2004, p. 8.
(4)  JO L 52, 22.2.1997, p. 1. Regulament, astfel cum a fost modificat prin Regulamentul (CE) nr. 1882/2003 al Parlamentului European şi al Consiliului (JO L 284, 31.10.2003, p. 1).
(5)  JO L 184, 17.7.1999, p. 23. Decizie, astfel cum a fost modificată prin Decizia 2006/512/CE (JO L 200, 22.7.2006, p. 11).
(6)  JO L 181, 28.6.1989, p. 47.
ANEXA I
SISTEMUL CENTRAL SESPROS
1.   Date cantitative pe schemă şi pe prestaţii detaliate
Date transmise
Referitor la clasificarea agregată, datele transmise vor cuprinde:
Cheltuieli
1.1.1.1.   Prestaţii de protecţie socială clasificate după:
(a)
funcţie (care corespund fiecărui risc sau fiecărei nevoi),
şi
(b)
pentru fiecare funcţie, conform unei defalcări duble: prestaţii dependente de un prag al venitului în raport cu prestaţii independente de un prag al venitului, precum şi prestaţii în numerar (defalcare în funcţie de prestaţii periodice şi prestaţii unice) în raport cu prestaţii în natură.
1.1.1.2.   Cheltuieli de administrare
1.1.1.3.   Transferuri către alte scheme
1.1.1.4.   Alte cheltuieli
Venituri
1.1.2.1.   Contribuţii sociale
1.1.2.2.   Contribuţii generale ale administraţiei publice
1.1.2.3.   Transferuri provenind de la alte scheme
1.1.2.4.   Alte venituri
Datele colectate (cu referire la clasificarea detaliată) se furnizează în conformitate cu procedura de reglementare cu control prevăzută la articolul 8 alineatul (3).
1.2.   Furnizarea datelor
Statisticile se furnizează anual. Datele se referă la anul calendaristic în conformitate cu practicile naţionale. Termenul pentru transmiterea datelor privind anul N, împreună cu orice revizuire a anilor anteriori, este data de 30 iunie a anului N + 2.
1.3.   Diseminarea
Comisia (Eurostat) publică datele privind cheltuielile în materie de protecţie socială la nivelul totalului schemelor pentru anul calendaristic N până la data de 31 octombrie a anului N + 2. În acelaşi timp, Comisia (Eurostat) diseminează date detaliate, pe schemă, utilizatorilor specifici (instituţii naţionale care prelucrează date SESPROS, servicii ale Comisiei şi instituţii internaţionale). Aceşti utilizatori specifici vor avea dreptul de a publica numai grupuri de scheme.
2.   Date calitative pe schemă şi pe prestaţii detaliate
2.1.   Tematici acoperite
Pentru fiecare schemă, informaţiile calitative vor include o descriere generală a schemei, o descriere detaliată a prestaţiilor şi informaţii cu privire la modificările şi reformele recente.
2.2.   Furnizarea datelor şi actualizarea informaţiilor calitative
Actualizarea anuală a unui set complet de informaţii calitative care au fost deja furnizate se va limita la modificări ale sistemului de protecţie socială şi se va transmite împreună cu datele cantitative.
2.3.   Diseminarea
Comisia (Eurostat) diseminează informaţiile calitative la nivel de schemă până la data de 31 octombrie a anului N + 2.
ANEXA II
MODULUL PRIVIND BENEFICIARII DE PENSIE
1.   Categorii de prestaţii acoperite
Acest modul acoperă date privind beneficiarii de pensie, definiţi ca destinatari ai uneia sau mai multora dintre următoarele prestaţii periodice, în numerar, ale unei scheme de protecţie socială:
(a)
pensie de invaliditate;
(b)
prestaţii pentru pensionare anticipată datorită capacităţii reduse de muncă;
(c)
pensie pentru limită de vârstă;
(d)
pensie anticipată;
(e)
pensie parţială;
(f)
pensie de urmaş;
(g)
prestaţii pentru pensionare anticipată din motive legate de piaţa de muncă.
2.   Furnizarea datelor
Statisticile se furnizează anual. Datele se prezintă sub formă de stoc la sfârşitul anului calendaristic. Termenul pentru transmiterea datelor referitoare la anul N este data de 31 mai a anului N + 2, defalcate după cum urmează:
(a)
pe fiecare schemă de protecţie socială
(b)
pe sexe pentru totalul schemelor.
3.   Diseminarea
Comisia (Eurostat) va publica datele pentru toate schemele pentru anul calendaristic N până la data de 31 octombrie a anului N + 2. În acelaşi timp, Comisia (Eurostat) va disemina date detaliate, pe schemă, utilizatorilor specifici (instituţii naţionale care prelucrează date SESPROS, servicii ale Comisiei şi instituţii internaţionale). Aceşti utilizatori specifici vor avea dreptul de a publica numai grupuri de scheme.
Comisia (Eurostat) va publica şi disemina utilizatorilor specifici (instituţii naţionale care prelucrează datele SESPROS, servicii ale Comisiei şi instituţii internaţionale) totalul pentru fiecare din cele şapte categorii pentru anul calendaristic N până la data de 31 octombrie a anului N + 2.
ANEXA III
COLECTAREA PILOT DE DATE PRIVIND PRESTAŢIILE NETE DE PROTECŢIE SOCIALĂ
1.   Tematici acoperite
Colectarea de date include calcularea „prestaţiilor nete de protecţie socială”.
2.   Furnizarea datelor
Cota corespunzătoare din impozitul pe venitul personal şi din contribuţiile sociale percepute din prestaţiile de protecţie socială pentru anul 2005 trebuie indicate în funcţie de diferitele tipuri de prestaţii de protecţie socială în numerar, de preferinţă cu o subdivizare suplimentară pe grupuri specifice de scheme impozitate în mod omogen. În cazuri dificile, raportarea se poate realiza pe grupuri corespunzătoare de prestaţii; de exemplu, totalul celor şapte categorii de pensii enumerate în anexa II sau totalul prestaţiilor în numerar pentru o funcţie specifică. Avantajele fiscale vor fi furnizate pentru fiecare element separat cu ajutorul metodei veniturilor rezultate din scutiri de impozite şi din acordarea altor gratuităţi.

Summary:
Sistemul european de statistici integrate privind protecția socială (SESPROS)
Sistemul european de statistici integrate privind protecția socială (SESPROS)
 
SINTEZĂ PRIVIND:
Regulamentul (CE) nr. 458/2007 privind Sistemul european de statistici integrate privind protecția socială (SESPROS)
CARE ESTE ROLUL ACESTUI REGULAMENT?
Acesta stabilește Sistemul european de statistici integrate privind protecția socială (SESPROS). Acest sistem prevede norme legale menite să îmbunătățească utilitatea colecțiilor de date actuale în ceea ce privește termenele, acoperirea și comparabilitatea.
ASPECTE-CHEIE
Prezentul regulament instituie un sistem european de statistici integrate privind protecția socială, denumit SESPROS. Acesta prevede:un set de norme, bazate pe standarde, definiții, clasificări și norme contabile comune, care urmează să fie folosite pentru întocmirea de statistici pe o bază comparabilă în beneficiul UE;termene limită pentru transmiterea statisticilor întocmite.Statisticile referitoare la sistemul central SESPROS acoperă fluxurile financiare pentru cheltuielile şi veniturile pentru protecţia socială (date cantitative și calitative). Acestea se referă la diferitele scheme de protecție socială.
În plus față de sistemul de bază, au fost adăugate module care acoperă informații statistice suplimentare privind anumite aspecte ale protecției sociale.
Domeniul de aplicare al sistemului
SESPROS acoperă statisticile privind fluxurile financiare ale cheltuielilor și încasărilor din asigurările sociale.
Datele sunt colectate începând cu anul 2008 ca perioadă de referință.
Modulul privind beneficiarii de pensie
Un modul privind beneficiarii de pensii urma să fie adăugat la sistemul de bază începând cu anul 2008 ca perioadă de referință.
Module suplimentare
Pentru a introduce un modul privind prestațiile nete de protecție socială*, colectarea datelor pilot pentru anul 2005 se efectuează în toate statele UE până la sfârșitul anului 2008.
Pe baza unei sinteze a acestei colectări naţionale pilot de date, s-a luat decizia de a introduce acest modul și de a lansa colectarea completă a datelor, dar nu înainte de 2010.
Sursele datelor
Statisticile trebuie să se bazeze pe registre și alte surse administrative, anchete și estimări, în funcție de disponibilitatea acestora în țările UE și în conformitate cu legile și legislaţiile naționale.
Modalităţile de punere în aplicare
Comisia Europeană a adoptat reglementări specifice pentru punerea în aplicare a regulamentului SESPROS. Este vorba despre:formatele pentru transmitere, rezultatele care trebuie transmise și criteriile de măsurare a calității pentru sistemul central SESPROS și modulul privind beneficiarii de pensii [Regulamentul (CE) nr. 1322/2007] și modulul privind prestațiile nete de protecție socială [Regulamentul (UE) Nr. 110/2011];definițiile, clasificările detaliate și actualizarea regulilor de difuzare pentru sistemul SESPROS și modulul privind beneficiarii de pensii [Regulamentul (CE) nr. 10/2008];lansarea colectării complete a datelor pentru modulul SESPROS privind prestațiile nete de protecție socială [Regulamentul (UE) nr. 263/2011].
DE CÂND SE APLICĂ REGULAMENTUL?
Se aplică începând cu 20 mai 2007.
CONTEXT
Pentru informații suplimentare, consultați:Sistemul european de statistici integrate privind protecția socială (Eurostat).
TERMENI-CHEIE
Prestaţii de protecţie socială: transferuri, în numerar sau în natură, din partea schemelor de protecţie socială către gospodării şi persoane fizice cu scopul de a le scuti de povara unuia sau mai multora riscuri sau nevoi cum ar fi:boală şi/sau îngrijirea sănătăţii;invaliditate;limită de vârstă;șomaj;locuinţă; șiexcludere socială.Prestaţiile nete de protecţie socială iau în considerare valoarea acestor prestații după orice impozite și contribuții sociale plătite de beneficiar.
DOCUMENTUL PRINCIPAL
Regulamentul (CE) nr. 458/2007 al Parlamentului European și al Consiliului din 25 aprilie 2007 privind Sistemul european de statistici integrate privind protecția socială (SESPROS) (JO L 113, 30.4.2007, pp. 3-8)
DOCUMENTE CONEXE
Regulamentul (UE) nr. 263/2011 al Comisiei din 17 martie 2011 de punere în aplicare a Regulamentului (CE) nr. 458/2007 al Parlamentului European și al Consiliului privind Sistemul european de statistici integrate privind protecția socială (SESPROS) cu privire la lansarea colectării complete a datelor pentru modulul SESPROS privind prestațiile nete de protecție socială (JO L 71, 18.3.2011, pp. 4-8)
Regulamentul (UE) nr. 110/2011 al Comisiei din 8 februarie 2011 de punere în aplicare a Regulamentului (CE) nr. 458/2007 al Parlamentului European și al Consiliului privind Sistemul european de statistici integrate privind protecția socială (SESPROS) cu privire la formatele adecvate de transmitere a datelor, rezultatele care trebuie transmise și criteriile de măsurare a calității pentru modulul SESPROS privind prestațiile nete de protecție socială (JO L 34, 9.2.2011, pp. 29-32)
Regulamentul (CE) nr. 10/2008 al Comisiei din 8 ianuarie 2008 de punere în aplicare a Regulamentului (CE) nr. 458/2007 al Parlamentului European și al Consiliului privind Sistemul european de statistici integrate ale protecției sociale (ESSPROS) cu privire la definițiile, clasificările detaliate și actualizarea regulilor de difuzare pentru sistemul central ESSPROS și modulul privind beneficiarii de pensie (JO L 5, 9.1.2008, pp. 3-12)
Regulamentul (CE) nr. 1322/2007 al Comisiei din 12 noiembrie 2007 de punere în aplicare a Regulamentului (CE) nr. 458/2007 al Parlamentului European și al Consiliului privind Sistemul european de statistici integrate ale protecției sociale (ESSPROS) cu privire la modurile adecvate de transmitere, rezultatele care trebuie transmise și criteriile de măsurare a calității pentru sistemul central ESSPROS și modulul privind beneficiarii de pensie (JO L 294, 13.11.2007, pp. 5-10)
Data ultimei actualizări: 19.04.2018